***Мәктәп туры***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

**ТАТАР ӘДӘБИЯТЫННАН ОЛИМПИАДА БИРЕМНӘРЕ**

(2025-2026 нчы уку елы)

**8 нче сыйныф**

**Үткәрү вакыты – 120 минут**


**Максималь балл – 40**

**1. Мәкаль-әйтемнәр турында исеңә төшер. Аларның үзенчәлекләрен барлап яз, мисаллар китер. (6 балл)**

**Җавап:** Мәкаль – тормыш тәҗрибәсеннән чыгып, вакыйганы образлы бер җөмлә белән бәяләүче халык авыз иҗатының афористик жанры. Мәкальләрдә халыкның тормыш тәҗрибәсе гомумиләштерелә, кыска гына бер җөмлә тирән мәгънәгә ия була.

Әйтем – халык авыз иҗатының кече жпнры, нәрсәнеңдер яки кемнеңдер аерым бер ягына бәя бирә торган, күчерелмә мәгънәле афористик гыйбарә, хикмәтле сүз.

**2. Фоторәсемне кара. Ул кайсы әсәргә карата ясалган? Әсәрнең исемен, авторын яз, әсәр геройларын ата. (5 балл)**



**Җавап:** Туфан Миңнуллин. «Әлдермештән Әлмәндәр»

Әсәр геройлары: Әлмәндәр, Әҗәл, Искәндәр, Өммия, Хәмдебану, Евстигней, Гөлфирә, Йөзембикә, Илсур һ.б.

**3. Әсәрләрне авторы белән туры китереп билгелә. (6 балл)**

1) «Кайсыгызның кулы җылы» а) Ибраһим Гази

2) «Сагыну» ә) Туфан Миңнуллин

3) «Әлдермештән Әлмәндәр» б) Гадел Кутуй

4) «Онытылмас еллар» в) Хәсән Туфан

**Җавап:** 1) в); 2) б); 3) ә); 4) а).

**4.** **Шигырьне укы. Шигырьдә бирелгән хис-кичерешләрне, аларның сәбәпләрен билгелә. (6 балл)**

**Кирәк күңел өчен**

Энә белән кое казыйм –

Шундый минем эшем.

Суы чыкмаслыгын беләм –

Казыйм күңел өчен.

Тауларга таба үрмәлим,

Җитмәсә дә көчем.

Тәгәрим дә тагын менәм –

Кирәк күңел өчен.

Җырлыйм кайчак, булмаса да

Һичбер тыңлар кешем.


Үз тавышыңны ишетү дә

Кирәк күңел өчен.

*Фәнис Яруллин*

**Җавап:** Хис-кичерешләр: юану, өметләнү, төшенкелеккә бирелмәү – сәбәпләре: лирик геройның тормышка гашыйк, авырлыкларга бирешми торган үҗәт, тырыш кеше булуында.

**5. Портретка игътибар ит. Биредә кем сурәтләнгән? (1 балл)**



**Җавап:** Гадел Кутуй

**Бу шагыйрь турында өч фактны искә төшереп яз. (6 балл)**

**Җавап:**

1) Гадел Кутуй 1903 елда Сарытау губернасының Кузнецк өязе Татар Кынадысы авылында туа.

2) “Рөстәм маҗаралары” повестен сугыштан Казанга иҗади ялга кайткач яза.

3) Гадел Кутуй сугыш беткәч, 1945 елның 15 июнендә Польшаның Згеш шәһәренең госпиталендә вафат була һ.б.

**6. Кеше булу кыен түгел, кешелекле булу кыен, диләр. Ничек уйлыйсың, бу дөресме? Бу турыда фикерләреңне яз, әдәбияттан мисаллар китерергә дә онытма. (10 балл)**